<classify> IKIWA ni miaka miwili tangu Tanzania izindue pasipoti mpya ya Tanzania ya Kielektroniki iliyoenda sambamba na Mfumo wa Uhamiaji Mtandaoni, Bunge la Tanzania jana kupitia kamati yake ya Hesabu za Serikali PAC imeelezea shaka ya usiri wa mkataba na gharama za mfumo huo.Ikiwa na hoja 16 kuhusiana na mfumo huo, kamati hiyo imemtaka Katibu Mkuu Wizara ya Mambo ya Ndani kuwasilisha mkataba wa zabuni hiyo Oktoba 29 na kuingia katika mahojiano na kamati Oktoba 30, mwaka huu.Hata hivyo, hoja hizo zinazohusiana na Uhamiaji Mtandaoni hazikutajwa mbele ya waandishi wa habari. Imeelezwa katika majadiliano ya kamati kwamba kutokuwepo kwa thamani ya mfumo katika kipindi chote, ndio kisa cha Idara ya uhamiaji kupata hati isiyoridhisha kwani mapato yanayopatikana hayaelezwi kutokea kwenye mfumo wenye gharama gani.Hatuwezi kuendelea na majadiliano kuhusu hoja hii kuhusu mfumo bila kuwa na mkataba wenyewe hapa, alisema mjumbe wa kamati hiyo Allan Kiula, Mbunge wa Iramba Mashariki. Aidha alisema kutokana na idara ya uhamiaji kupewa hati isiyoridhisha kwa miaka miwili kitendo cha katibu mkuu na mkuu wa idara ya uhamiaji kutokuwepo haoni umuhimu wa kuendelea na majadiliano, ila kutolewa agizo.Sisi tunazungumzia namba hatuzungumzii maneno, alisema mjumbe mwingine wa kamati ambaye aliungwa mkono na Mbunge wa Viti Maalumu Chadema, Anatropia Theonest aliyesema kwamba kamati hiyo hairidhishwi na majibu yaliyotolewa na kwa sababu hizo hizo Idara hiyo itapata hati isiyoridhisha tena.Mbunge huyo alisisitiza kuwa majibu kwamba Idara wala wizara haina maelezo ya mkataba kwa kuwa wao sio walionunua, si majibu yanayotakiwa kwani hata kama Ofisi ya Rais ndiyo imenunua na wao kupewa suala la thamani ya mtambo na mfumo wake lazima ijulikane ili kuona kama una faida. Katika mahojiano baadaye, Makamu Mwenyekiti Aesh alisema kwamba agizo la kamati yake linatokana na wajibu wa kamati hiyo kulinda matumizi ya fedha za umma.Sasa upo hapa na zipo habari kwamba usalama katika mfumo sio mzuri hasa kuingiza watu na malipo. Sasa unajiuliza serikali inapata faida gani na mwenye kuendesha mfumo anapata faida gani na je, hali hiyo ya mfumo itaendelea kumulikiwa na mwenye mfumo kwa muda gani. Tunataka kwanza kuuona mkataba ndio tuisaidie serikali kuhusu jambo hili, alisema Aesh.Mbunge wa Nyamagana Stanslaus Mabula alisema katika hoja zake kwamba haamini kwamba wizara hiyo inayohitaji weledi mpaka kwenye taasisi zake kusababisha sintofahamu ya mradi muhimu namna hiyo, ili kuweza kujua faida na hasara. Mabula alihoji kauli ya Naibu Katibu Mkuu wa Wizara ya Mambo ya Ndani, Ramadhani Kailima kwamba Idara hiyo ni mpokeaji tu wa mfumo wala sio waliotoa zabuni na kulipia na kusema hatakama wao ni wapokeaji kwa nini wasitafute thamani yake kama walivyoagizwa na Kamati wakati mtambo huo unazalisha kipato?Kauli ya mbunge huyo iliiakisiwa na mbunge Allan Kiula aliyehoji kama unapokea kwa nini usijue thamani ya mfumo ili uweze kutafuta mizainia ya faida na hasara ya mtambo au mfumo. Dk Hadji Mponda mmoja wa wanakamati alisema kwamba jambo hilo lipo wazi kwani mapato yapo sasa suala ni kuona kwa nini kuna hati isiyoridhisha na pia kuona faida ya fedha zilizotumika kununua mfumo huo.Wakati mfumo huo unaanzishwa ilielezwa moja ya sababu kubwa ni ya kiusalama na pia kuleta mapato moja kwa moja serikalini. Kwa mujibu wa hoja mbalimbali zilizotolewa na wajumbe wa kamati hiyo, iliyoketi chini ya Makamu Mwenyekiti wa kamati hiyo na mbunge wa jimbo la Sumbawanga mjini, Aesh Hilaly CCM,kuna haja kwa kamati kuelewa makubaliano yaliyopo kati ya mzabuni na serikali na kuona jinsi Taifa linavyofaidika na mfumo huo.Aesh katika maagizo yake alimtaka Ofisa Masuhululi kuwasilisha mkataba husika Oktoba 29 mwaka huu na kufika mbele ya kamati Oktoba 30 ili majadiliano kuhusu maendeleo na changamoto ya Fungu la 93 yaweze kuendelea. Kwa kuwa na mfumo wa uhamiaji Mtandaoni, Idara ya Uhamiaji ilitarajiwa kutumia mfumo wa kielektroniki katika kukusanya mapato.Pamoja na mfumo huo kuonekana kufanyakazi lakini baadhi ya wabunge wanasema wanashaka kwamba mfumo unatoa mwanya wa kukosesha mapato serikali kutokana na muda wa kuingia na kutoka wakati wa kutengeneza viza na kulipia hati kwa watu wenye uwakala. Walisema ni vyema ikaeleweka nchi inafaidika nini na mkataba uliopo wa ununuzi wa mfumo huo na kiasi kinachokusanywa na mzabuni anachukua shilingi ngapi.Mponda alisema kutokana na mfumo ulivyo haieleweki kama taarifa za fungu hilo zinapowasilishwa kama zina ukweli kiasi gani na hivyo kuashiria hali ya hatari. Alisema idara ya uhamiaji ni lazima watoke katika mkwamo huo kwani kwa kupata hati isiyoridhisha 2016 na 2017 kutokana na mfumo huo kutoleweka thamani yake na majibu yaliyopo ni dhahiri na mwaka 2018 nako watapata hati isiyoridhisha kwa kuwa maswali ya Mkaguzi Mkuu wa Serikali bado hayajibiwa. Habari hii imeandikwa na Beda Msimbe, Magnus Mahenge Dodoma.  <topic>: kitaifa 